Ընդ որում, «ոչ»-ականները չեն կարողացել փակել բոլոր 1997 ընտրատեղամասերը անգամ այն բանից հետո, երբ ԿԸՀ-ն հոկտեմբերի 29-ին նիստ է գումարել եւ որոշում կայացրել՝ երկարաձգել 2012թ. հանձնաժողովի անդամ դառնալու իրավունք ստացած բոլոր այն անձանց արտոնագրերի ժամկետները, որոնք լրացել են 2015 թվականին: Նշենք, որ ՀԱԿ խմբակցության ղեկավար Լեւոն Զուրաբյանը դիմել էր ԿԸՀ՝ ասելով, որ դեկտեմբերի 6-ին նշանակված սահմանադրական հանրաքվեն իրենից արտահերթ ընտրական գործընթաց է ենթադրում, եւ քանի որ ընտրական հանձնաժողովներում ընդգրկվելու իրավունքի համար նախատեսված դասընթացները տեղի են ունեցել հանրաքվե նշանակելուց առաջ՝ օգոստոսին, դա եղել է արձակուրդային ժամանակահատված, ուստի առաջարկել էր, որ հանձնաժողովը երկարաձգեր 2015-ին լրացած արտոնագրերի ժամկետները եւ դրանք թողնել ուժի մեջ` ներառյալ հանրաքվեի անցկացումը: Հոկտեմբերի 29-ին ԿԸՀ-ն նիստ է հրավիրել, որի ժամանակ քննարկել է նաեւ ԱԺ ՀԱԿ խմբակցության ղեկավարի դիմումը եւ որոշում կայացրել՝ բավարարել այդ դիմումը: Փաստորեն, եթե ԿԸՀ-ն նշված դիմումը չբավարարեր, «Ոչ»-ի ճակատներին մաս կազմող ուժերը շատ ավելի մեծ թվով տեղամասերում չէին կարողանալու հանձնաժողովի անդամներ նշանակել: